આપણે ત્યાં કૉમન મેનનું એટલી હદે રાજકીયકરણ થઈ ગયું છે કે એને ‘આમ આદમી’ કહીએ તો પણ પૉલિટીકલ પાર્ટીના કો’ક કાર્યકરની વાત થતી હોવાની ગંધ આવે. કેરી, ચીકુનો પાક ભલે સિઝનેબલ હોય પણ કૉમન મેનનો પાક બારેમાસ લણાતો હોય છે. કેરી, ચીકુ જેવા ખેતરાઉ પાક અને કૉમન મેનના પાકમાં કૉમન એ છે કે બન્નેના ઉછેર માટે પાણીનો પુરવઠો પૂરતો જરૂરી છે. પણ હા, ખાતર જુદા-જુદા પ્રકારનું હોય છે. ખેતરાઉ પાકના પ્રચલિત નામ અને રાસાયણિક નામ જુદા હોય છે. કૉમન મેનને રાસાયણિક નામ ‘મતદાર’ છે. એના પર જાતભાતના રાજકીય રસાયણોનો પ્રયોગ થતો રહે છે.